  Майя Бывальцева «Бадӟым удмурт диктантлы» йылпумъянъёс тодмо луозы 11-тӥ куартолэзе. Баллъёсты но текстэз учкыны луоз радъясьёслэн сайтысьтызы. Кызьы ивортӥз «Удмуртия» агентстволы ужъёсты одӥгез дунъясь, Удмурт кун университетысь доцент Ольга Стрелкова, 100 балл басьтэмъёс туэ ӧвӧл. «Радио пыр гожтӥз 500 адями… Сомында гожтэт ми доры вуиз. Тужгес трос балл — 99  — 2 адямилэн, куинь адямилэн — 98. Оценкаен верано ке, со «вить» луоз», — вераз Ольга Стрелкова. Университетысь ӧнерчилэн верамезъя, тросгес янгышъёс пусъёс пуктылон ласянь. Кылсярысь, асверамен предложение умойтэм пусъемын яке валэктонпус (двоеточие) интые запятой пуктылэмын. «Орфографиен герӟаськем янгышъёс сокем трос ӧвӧл. Ӧжытгес, кылем арен ӵошатоно ке, «е» интые «э» гожтэмын яке, шуом, «и» вылын точкаосыз пуктытэк кельтэмын. Сыӵе янгышъёс ӧжытгес пумиськизы… Но оглом учконо ке, янгышъёс кылем арын мындагес ик. Тани, шуом, 100 баллы кылем арын ӧй вал, валля арын но одӥг адями гинэ гожтӥз вал», — пусйиз Ольга Стрелкова. «Бадӟым удмурт диктант» ужрадэ куд-огез быдэс школаен пыриськизы. Кылсярысь, Балезино ёросысь Вӧёгуртын но Шаркан ёросысь Пороз гуртын. Гожтэтъёс вуизы Россиысь мукет улосвылъёсысь но. Нырысьсэ — Дагестанысь но Екатеринбургысь. Ольга Стрелковалэн верамезъя, кунгож сьӧрысь гожтэтъёс туэ «син шоры ӧз йӧтэ». Азьвыл аръёсы соос трос гинэ вал. Тужгес пересезлы диктант гожтӥсьлы 89 арес (Кияса ёросысь Выль Тӥгырмен гуртысь Мария Павловна). Тужгес егитъёсыз — 7–8 аресъемъёс. Тодэ вайытом, удмурт кылын шонер гожъяськыны быгатэмез эскерон ужрад ортчиз 16-тӥ оштолэзе. 65 адями диктантэз гожтӥз Удмурт кун университетын но Пастухов урамысь Печатья юртын. Эшшо 500 мурт ужрадэ заочной амалэн пыриськиз, диктантлэсь текстсэ «Мынам Удмуртие» радиолэн меӵак эфираз лыдӟизы. Очной люкетаз пыриськемъёс пӧлын тужгес трос балл (94) басьтӥз «Удмурт дунне» газетлэн валтӥсь редакторез Зинаида Рябинина. «Очно гожтӥсьёс лябгес гожтӥллям. Но со валэктымон, малы ке шуоно, радио пыр гожтӥсьёслэн луонлыксы вал кыллюкамъёсын но, пӧртэм справочникъёсын но ужаны, нош очно гожтӥсьёслэн сыӵе луонлыксы ӧвӧл», — валэктӥз Ольга Стрелкова. Тодэ вайытом, диктант сӥземын вал Удмуртиысь калык суредасьлы Семён Виноградовлы, толшоре со 80 арессэ пусйиз. Текстсэ гожтӥз Удмуртиысь калык писатель Василий Ванюшев. 16-тӥ оштолэзе ик ӟуч кылын шонер гожъяськыны быгатэмез эскерон ортчиз. Ижкарын кык гинэ адями «Тотальный диктантэз» витьлы гожтӥз. Тегъёс: Мерлык Дышетон Ижкар Удмуртия Бадӟымудмуртдиктант  